Gunnar Bratlie

Biografi

Gunnar Bratlie ble født i Fredrikstad i 1918. Allerede som 12-åring begynte han i et reklamebyrå som tegner med en stor produksjonskapasitet. De tre første årene han arbeidet tegnet han over 300 kinoplakater.  og en rekke vindusdekorasjoner. Han flyttet til Oslo i 1937. Familien bodde på 1970-tallet i «Elvengaarden» på Røros hvor Gunnar Bratlie hadde sitt grafikkverksted og galleri. Han arbeidet i de fleste tekniker som grafikk, akvarell og oljemaling med motiver fra Bergstaden og Johan Falkbergets forfatterskap. Bratlie gjorde alle grafiske trykk selv. Et par år var han også tegnelærer på yrkesskolen på Røros.
Etter ti år på Røros, flyttet Bratlie tilbake til Fredrikstad i 1982. Først et par år i Skippergata på Vaterland. Så til Ove Ramms gate nær Hovedbibioteket. I Gamlebyen hadde han sitt eget galleri, Galleri Sala’mi, og atelier og grafikkverksted i Donkejongården.
I 1939 ble Gunnar Bratlie ansatt i Norsk Ukeblad, og han fikk sitt gjennombrudd som illustrasjonskunstner. Han illustrerte en rekke forsider for ukebladet i perioden 1939 - 1967.  Vel 160 forsider er registrert av samlere. I 1943 tegnet han en berømt forside på Norsk Ukeblad som forestilte av mann som hjelper en sint liten gutt med skøyter på glattisen. Tyske sensurmyndigheter gjennomskuet at tegningen karikerte forholdet mellom Adolf Hitler og Vidkun Quisling. Tegningen førte til at ukebladet ble stoppet av myndighetene, og både redaktør Ernst Gervin og tegner ble satt i tysk fangenskap på Grini. Der ble Bratlie medlem av Grinikvartetten.
I 1945 kom boken «Skisser i smug» på Gyldendal Norsk Forlag etter at Bratlie hadde sittet 2 år på Grini. I 1980 ga han ut boken Det har vi på Grøndahl Forlag der Bratlie forteller om oppholdet på Grini. Mange originale tegninger fra Grini ble i 1994 gitt av familien til Forsvarsmuseet med stor utstilling. Kopier av skissene er også utstilt på Grini-museet i Bærum. "Skisser i smug" ble utgitt i ny utvidet utgave på Museumsforlaget i 2018.
Tolv originale Grini-tegninger er innkjøpt av Nasjonalgalleriet. Noen finnes også i privat eie.
Fra 1968 til 1982 arbeidet han som designer for Porsgrunds Porselænsfabrik hvor han tegnet «Juleplatteserien» og julekrus, samt morsdag- og farsdagplatter og -krus. Han var også tegner for Bondebladet i 34 år. 
Bratlie redigerte, utformet og tegnet gjennom flere år julehefter for Norges Bondelag og Landsforeningen mot Kreft.  
I 1957 vant Bratlie konkurransen om byflagget/ festflagget ved åpningen av broa over Glomma i Fredrikstad.
i 1967 tegnet han logoen og symbolet for Fredrikstad 400 år (1567-1967).
Bratlie har illustrert tre bind av Fredrikstad Bys Historie.
For Knut Aune Kunstforlag AS (nå: Aune Forlag AS) stod han bak flere hundre forskjellige motiver som ble brukt på julekort. Hans jule- og nissekort er er samlerobjekter blant postkortsamlere.
De første postkortene tegnet av Gunnar Bratlie ble utgitt i 1942. Postkortene ble i starten utgitt på forlagene N.W.Damm & Søn, Oppi forlag, A/S Kortforlaget og Knut Aune Kunstforlag AS. Fra 1952 ble postkort tegnet av Bratlie utgitt på Knut Aune Kunstforlag AS og kortene hans ble etter dette bare utgitt på dette forlaget. De siste kortene, som kom i perioden 1979–1981, ble signert med «Tretten». Bratlie signerte alltid sine tegninger med en «B» (en B på skrå mot høyre, med en prikk og strek under. Signaturen kunne også se ut som et 13-tall. Ikke tilfeldig da det er tretten bokstaver i hans navn). Hans postkortproduksjon var meget omfattende og rundt 350 forskjellige motiver er registret. Flere har i tillegg blitt utgitt med forskjellige kortnummer.
Bratlies kort var ofte julekort med klassisk innhold og han ga kortene ofte tidstypiske detaljer og snert. Hans stil var lett og variert, noen ganger lett stilisert. Der nisser var motivet var de alltid i humoristiske og komiske situasjoner. 
Nye kort og motiver har blitt trykket opp i små opplag i privat regi i årene 2013–2018. 
I boken "Norske bokomslag 1880-1980", (Det Norske Samlaget 1986) skriver Einar Økland:
"Fra slutten av 30-årene til inn i 60-årene var Gunnar Bratlie en formidabel leverandør av populære illustrasjoner til det norske folk. Han tegnet en mengde fargerike og realistiske omslag for Norsk Ukeblad, omslag som viste kjente lokaliteter og situasjoner fra norske høytider og hverdag. Han var i tillegg en av de mest produktive og varierte postkorttegnere. Ingen har laget mer vitale og komiske kortnisser en han. I bokomslagsammenheng laget han omslag for en mengde gutte- og ungdomsbøker, særlig hos Gyldendal. Men han tegnet også omslag med enkle symboler så vel som med brede realistiske framstillinger for religiøse forlag."

Innkjøpt av

Gunnar Bratlies tegninger, malerier og grafikk er innkjøpt av Nasjonalgalleriet, Oslo kommunes kunstsamlinger, Sør-Trøndelag fylke, Røros kommune, Bærum kommune, Riksarkivet, Museo del’arte i Pistoia i Italia, Academia delle bell’arte i Catania i Italia, Oregon University i USA, Leif Høeghs rederi, Den norske ambassaden i København og en rekke kunstforeninger og institusjoner.